‘খয়রাতির অর্থনীতি’ নরেন্দ্র মোদী সরকারের দর্শন নয়। অর্থনীতির স্বাস্থ্যের জন্য সেটা কতটা জরুরি, তা নিয়েও রয়েছে বৃহত্তর বিতর্ক। কিন্তু সরকারের এই অবস্থান থেকেই এখন রসদ সংগ্রহ করতে চাইছেন রাহুল গাঁধী। আর এই অভিযানে সঙ্গত দিচ্ছেন সামাজিক আন্দোলনকারীদের একটা বড় অংশ। সরকারের বর্ষপূর্তির দিন এগিয়ে আসছে। এ দিকে বিরোধীদের অভিযোগ, এক বছরে একশো দিনের কাজ, বার্ধক্য পেনশন প্রকল্প, স্বাস্থ্য, শিক্ষা, মিড-ডে মিল খাতে হাজার হাজার কোটি টাকা বরাদ্দ ছেঁটে দেওয়া হয়েছে। কংগ্রেসের হিসেব অনুযায়ী, সামাজিক খাতে ১ লক্ষ ৭৫ হাজার কোটি টাকা কমানো হয়েছে। এ জন্য প্রধানমন্ত্রীর ‘নেতিবাচক’ মনোভাবকেই দায়ী করেছেন এই আন্দোলনকারীরা। সমাজকর্মী অরুণা রায় জানান, আগামী ১৫ দিন দেশ জুড়ে আন্দোলনের কর্মসূচি নিয়েছে বহু সামাজিক সংগঠন। ইউপিএ সরকারের শুরু থেকেই সামাজিক আন্দোলনকারীদের সঙ্গে সম্পর্ক রেখে এগিয়েছেন সনিয়া গাঁধী। বিজেপি বিরোধিতা করলেও খুচরো ব্যবসায় প্রত্যক্ষ বিদেশি লগ্নির সম্ভাব্য সুফল বোঝাতে কৃষকদের সঙ্গে বৈঠক করেছিলেন রাহুল গাঁধী। কিন্তু তার পাশাপাশি একশো দিনের কাজ বা খাদ্য সুরক্ষার মতো সামাজিক দায়বদ্ধতা পালনে গুরুত্ব দিয়েছিলেন তিনি। রাহুল ঘনিষ্ঠ কংগ্রেস নেতা জ্যোতিরাদিত্য সিন্ধিয়া আজ বলেন, সুপরিকল্পিত ভাবে মোদী সরকার সামাজিক খাতে বরাদ্দ ছাঁটাই করছে। পঞ্চায়েতি রাজ মন্ত্রকের বাজেট ছিল ৩৪০০ কোটি টাকা, তা ৯৯ শতাংশ ছাঁটা হয়েছে। মহিলা ও শিশু কল্যাণ খাতে বরাদ্দ গত এক বছরে কমানো হয়েছে ৮৩০০ কোটি টাকা। আর পানীয় জলের ক্ষেত্রে বরাদ্দ ১২ হাজার কোটি টাকা থেকে কমিয়ে ৬ হাজার ২৪০ কোটি টাকা করা হয়েছে।